Zuma moet hofgeld van R16 m. terugbetaal | Netwerk24
Deur Llewellyn Prince 13 April 2021 14:26
Oudpres. Jacob Zuma moet die meer as R16 miljoen wat die regering tot dusver vir sy verdediging in die korrupsieverwante hofsaak betaal het, terugbetaal.
Zuma het Dinsdag dié jongste bloutjie geloop toe die appèlhof in Bloemfontein sy aansoek om verlof tot appèl teen die uitspraak van die hooggeregshof in Pretoria met koste van die hand gewys het.
Zuma het geappelleer nadat die hooggeregshof vroeër beslis het dat hy die geld moet terugbetaal wat die regering op sy persoonlike regskostes in die sogenaamde wapenskandaal-korrupsiesaak betaal het.
Intussen het John Steenhuisen, DA-leier, Dinsdagmiddag die jongste hofuitspraak teen Zuma verwelkom.
"Dit was mnr. Zuma se persoonlike regstryd en hy het geen reg gehad om dit met belastingbetalers se geld te finansier nie.
"Mnr. Zuma se ampstermyn was rampspoedig vir Suid-Afrika, sy ekonomie en ons swaar verkreë demokrasie. Ons steier steeds onder die gevolge van staatskaping en die wegkalwing van staatsinstellings wat daarmee gepaardgegaan het. Dit is nie net 'n oorwinning vir die DA nie, maar vir alle Suid-Afrikaners, ons Grondwet en die oppergesag van die reg," het Steenhuisen gesê.